Document ID: 31995D0337

Komisjoni otsus,
25. juuli 1995,
millega muudetakse 27. juuli 1992. aasta otsust 92/446/EMÜ veesektorit käsitlevate direktiividega seotud küsimustike kohta
(EMPs kohaldatav tekst)
(95/337/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 4. mai 1976. aasta direktiivi 76/464/EMÜ teatavate ühenduse veekeskkonda lastavate ohtlike ainete põhjustatava saaste kohta, [1] mida on muudetud 23. detsembri 1991. aasta direktiiviga 91/692/EMÜ teatavate keskkonnaalaste direktiivide rakendamise aruannete ühtlustamise ja ratsionaliseerimise kohta, [2] ning eriti selle artikli 13 lõiget 1, ja samuti teiste, direktiivi 91/692/EMÜ I lisas osutatud direktiivide asjakohaseid sätteid,
võttes arvesse nõukogu 16. juuni 1975. aasta direktiivi 75/440/EMÜ liikmesriikides joogivee võtmiseks mõeldud pinnavee nõutava kvaliteedi kohta, [3] mida on viimati muudetud direktiiviga 91/692/EMÜ, ja eriti selle artiklit 9a,
võttes arvesse nõukogu 15. juuli 1980. aasta direktiivi 80/778/EMÜ olmevee kvaliteedi kohta, [4] mida on viimati muudetud direktiiviga 91/692/EMÜ, ja eriti selle artiklit 17a,
võttes arvesse nõukogu 8. detsembri 1975. aasta direktiivi 76/160/EMÜ suplusvee kvaliteedi kohta, [5] mida on viimati muudetud direktiiviga 91/692/EMÜ, ja eriti selle artiklit 13,
ning arvestades, et:
liikmesriigid peavad komisjoni koostatud küsimustike või mallide põhjal koostama aruande teatavate ühenduse direktiivide rakendamise kohta; direktiivi 91/692/EMÜ artikli 6 järgi koostab need küsimustikud või mallid komisjon, keda selle juures abistab komitee, mis koosneb liikmesriikide esindajatest ja mille eesistujaks on komisjoni esindajad;
komisjon on otsusega 92/446/EMÜ [6] kehtestanud nende küsimustike mallid, mille põhjal peavad liikmesriigid koostama aruandeid ühenduse veesektorit käsitlevate direktiivide rakendamise kohta;
komiteega täiendavalt konsulteerides on selgunud, et need küsimustikud peaksid sisaldama selgitavaid märkusi ning täpsustatud tabeleid, mis peaksid selgitama liikmesriikide aruandekohustusi ning tagama, et teave, mida liikmesriigid komisjonile annavad, on põhjalik, ühtne ja võrreldav;
seepärast tuleks komisjoni otsust 92/446/EMÜ muuta, ilma et see mõjutaks kõnealuseid aruandekohustusi;
direktiivi 91/692/EMÜ artikliga 6 moodustatud komitee ei ole oma eesistuja määratud tähtaja jooksul käesoleva otsusega ettenähtud meetmete kohta arvamust avaldanud,
ON VASTU VÕTNUD KÄESOLEVA OTSUSE:
Artikkel 1
Otsuse 92/446/EMÜ lisa asendatakse käesoleva otsuse lisaga.
Artikkel 2
Käesolev otsus on adresseeritud liikmesriikidele.
Brüssel, 25. juuli 1995

Labels: 12
15
20